
1. O apologie metodologica 


In ultimii ani, Hans Kiing a fost preocupat de dialogul crestinismului cu 
celelalte religii ale lumii, mai ales datoritä influentei crescände a abordärii 
pluraliste in contextul mai larg al dezbaterilor de natura religioasa. 
Crestinismul trebuie sa fie relevant pentru lumea contemporanä, care este, de 
fapt, o societate complexă, dezvoltată, in esenţă, pe câteva coordonate 
principale: economia, ştiinţa, politica şi religia. De aceea, mesajul creştin 
trebuie să fie proclamat în aşa fel încât să devină relevant pentru oricare dintre 
acestea. Cu alte cuvinte, creştinismul de azi trebuie să răspundă atât întrebărilor 
puse de omul de ştiinţă, cât şi celor ridicate de adepţii altor religii. Prin urmare, 
Küng adoptă o metodologie pe care încearcă să o justifice în cartea sa Christ 
sein!, ţinând cont de ştiinţa avansată a zilelor noastre, dar şi de problematica 
existenţei altor posibile căi demne de urmat în domeniul religios. 

Astfel, Kiing încearcă să aducă argumente în favoarea metodei istorico- 
critice pe care o foloseşte în analizarea credinţei creştine şi a persoanei lui Isus. 
În primul rând, Kiing întreabă dacă metoda istorico-critică presupune credinţa. 
Răspunsul este nu, întrucât, susține Kiing, un necreştin poate la fel de bine ca 
un creştin să cerceteze problematica existenţei istorice a lui Isus. Cu toate că 
atât credinciosul, cât şi necredinciosul se vor apropia de studiul vieţii lui Isus 
cu anumite presupozitii, acest lucru nu este hotărâtor, chiar daca ar putea afecta 
cercetarea. Küng este de părere că metoda istorico-criticä nu înseamnă 
enuntarea de afirmaţii cu caracter absolut (da-uri şi nu-uri categorice), ci o 
deschidere sinceră fata de problematica critică referitoare la istoria lui Isus, 
adică, implicit, o deschidere fata de celelalte religii. A doua întrebare pe care 
o pune Küng este dacă credinţa presupune metoda istorico-critica. Răspunsul 
este, din nou, negativ. Credinţa a existat înainte de apariţia acestei metode şi 
va exista şi fără folosirea acesteia. Kiing afirmă însă că o credinţă care nu se 
bazează pe critica istorică este naivă şi primejdioasă (cu toate că nu e greşită), 


! H, KUNG, On Being a Christian, 164-165. 

pentru ca poate scäpa din vedere anumite aspecte istorice de netägäduit 
referitoare la persoana lui Isus. Prin urmare, „credinţa inteligentă, justificabilä” 
presupune direct sau indirect o cercetare istorică cel puţin în ceea ce priveşte 
rezultatele generale. În al treilea rând, Kiing este de părere că cercetarea istorică 
nu este incompatibilă cu credinţa. Credinţa care cunoaşte şi cunoaşterea care 
crede oferă, de fapt, răspunsul. 

Modul în care Kiing îşi justifică metodologia este pertinent, întrucât 
evanghelia a fost scrisă mai întâi ca istorie, înainte de a deveni în mod oficial 
dogmă şi în ciuda faptului că exista, tot ca doctrină, înainte de a fi scrisă”. După 
două mii de ani de la scrierea evangheliei, o analiză istorică se impune cu 
necesitate, tocmai din cauză că omul de azi are nevoie de un minimum de 
siguranţă ştiinţifică pentru a-şi organiza viaţa pe baza unor doctrine vechi de 
mai bine de două mii de ani. Din acest punct de vedere, istoria, dogma şi 
moralitatea trebuie să se îmbine reciproc. Studiul istorico-critic ar trebui să 
convietuiasca cu doctrinele Bisericii, lucru care, evident, nu s-a întâmplat, 
deoarece rezultatele acestui studiu au dus la contestarea multora dintre 
adevărurile credinţei. Între evanghelie şi credinţă trebuie să existe o 
continuitate istorică. Cu alte cuvinte, această continuitate istorică trebuie să 
existe între lucrarea istorică a lui Cristos şi Biserică. În acest caz, aspectul 
continuității istorice este susținut dogmatic, pe baza credinţei care afirmă 
lucrarea Duhului Sfânt în istorie. Din păcate, aspectul pneumatologic nu face 
parte din metodologia lui Kiing. În teologia sa, legătura dintre istorie şi credinţă 
nu se face prin pneuma, ci prin ratio. Pentru a crede într-un mesaj ca cel oferit 
de evanghelie, omul contemporan nu are nevoie decât de rațiune. 

Procuparea lui Kiing de a descrie creştinismul într-o manieră cât mai 
relevantă pentru lumea contemporană a început o dată cu primele reacţii 
negative ale colegilor săi catolici (Karl Rahner, Walter Kasper, Alois 
Grillmeier, Helmut Riedlinger, Hans Urs von Balthasar), care i-au criticat 
cristologia, acuzându-l că nu ia în serios teologia tradiţională. De fapt, la una 
dintre conferințele episcopilor germani, cardinalul Höffner a spus că metoda 
istorico-critică a lui Kiing reduce unicitatea lui Cristos la valoarea celei pe care 
o are sfântul Francisc sau Mahomed’. Pe de altă parte, teologii pluralisti îl 
critică pe Kiing tocmai pentru faptul că unicitatea lui Cristos, asupra căreia 


? Pentru mai multe detalii despre metoda criticii istorice, cf. PELIKAN, Christian Doctrine 
and Modern Culture, 231-236. 

3 Cf. BREWER, „The Uniquness of Christ and the Challange of the Pluralistic Theology of 
Religions”, in Hans Küng: New Horizons for Faith and Thought, ed. KUSCHEL, 198. 

insistä in majoritatea cärtilor sale, impiedica dialogul dintre crestinism si 
celelalte religii. 


2. Provocarea teologiei pluraliste 


Pe scurt, principala caracteristicä a teologiei pluraliste este incercarea de a 
provoca teologia crestinä sä redefineascä unicitatea lui Cristos in lumina 
invataturilor promovate de alte religii. Provocarea teologiei pluraliste poate fi 
rezumatä in cartea editata de John Hick si Paul Knitter, The Myth of Christian 
Uniqueness: Towards a Pluralistic Theology of Religions, Maryknoll, New 
York and London 1987, desi Hick editase deja inca o carte care punea sub 
semnul intrebärii si critica unicitatea lui Cristos, precum si posibilitatea 
intrupärii sale*. De fapt, ca abordare a problematicii religiei in general, 
pluralismul religios incepe o data cu publicarea scrierilor lui Ernst Troeltsch si 
Arnold Toynbee, prin promovarea ideii ca există şi alte religii care pot avea un 
rol în istoria mântuirii. În consecinţă, nu trebuie să se mai insiste asupra 
superiorității şi caracterului final al lui Cristos, întrucât există şi alti mântuitori, 
cel puţin la fel de importanţi ca şi Cristos. Troeltsch avansase ideea că toate 
religiile sunt relative, iar Toynbee afirmase că toate religiile sunt, în esenţă, la 
fel’. Se observă faptul că accentul este pus pe caracterul comun al religiilor, şi 
nu pe aspectul particular al experienţei fiecărei religii în parte. 

Demersul lui Hick s-a dovedit a fi o „revoluţie copernicană” în teologie, care 
constă în trecerea de la cristocentrism (si ecleziocentrism) la Dumnezeul etern, 
„Realul”, „Eternul”, Dumnezeu însuşi. De fapt, în teologie s-a înregistrat în 
acest fel o schimbare de paradigmă. Teologia pluralistă susţine că unicitatea lui 
Cristos trebuie reevaluată, întrucât nu poate fi acceptată decât ca mit. Astfel, 
creştinismul este unic în sensul în care fiecare religie este unică. Prin urmare, 
afirmă teologii pluralişti, superioritatea creştinismului fata de celelalte religii 
este un mit. Nici una dintre valorile promovate de creştinism nu poate fi 
superioară celor susţinute de alte religii. De aceea, Scriptura nu este superioară 
nici uneia dintre cărțile pe care se bazează celelalte religii ale lumii. Din 
perspectiva pluralismului, limbajul Noului Testament şi al tradiţiei creştine este 
mai degrabă unul poetic, metaforic, care reflectă devotamentul şi dragostea 


* Este vorba despre The Myth of God Incarnate, apărută în 1977. 

5 Pentru mai multe detalii despre concepţia lui Toynbee, cf. impresionantul său studiu, 
apărut în 12 volume, A Study of History (1934-1961) sau A. TOYNBEE, Studiu asupra istoriei, 
Humanitas, Bucureşti, 1997, sinteză realizată de D. C. Somervell. 

Bisericii primare fata de Isus din Nazaret. Prin urmare, limbajul Noului 
Testament trebuie interpretat simbolic, nu ontologic, pentru a nu conferi 
caracter ontologic naturii realităţii (in speță, lui Cristos). In acest sens, Hick 
oferä un exemplu, ajuns celebru datorita „originalitätii” de care da dovada: 
„Afırmatia «Isus este Domnul şi Mântuitorul meu» este limbajul indragostitului 
pentru care iubita este cea mai dulce fată din lume”. 

Teologia pluralistă dărâmă mitul unicitätii lui Cristos din trei motive. In 
primul rând, conştiinţa realităţii cultural-istorice limitează cunoaşterea şi 
credinţa religioasă. Pretentia de adevăr a unui lucru asupra altui lucru este strict 
limitată, deşi poate fi adevărată. În al doilea rând, Dumnezeu este dincolo de 
orice posibilitate de cunoaştere exhaustivă. Astfel, nici o religie nu poate afirma 
că deţine cuvântul final şi sigur referitor la Dumnezeu. În al treilea rând, orice 
pretenţie de a deţine norma finală este în sine lipsită de etică şi promovează o 
atitudine arogantă. Prin urmare, pretenţia că Isus este unic e un mit, iar 
provocarea teologiei pluraliste este justificată. 


3. Răspunsul lui Kiing 


În 1964, Kiing prezintă la Bombay eseul Religiile lumii în planul de 
mântuire al lui Dumnezeu. În urma audierii acestui eseu, Hick a fost de părere 
că Kiing a trecut de la ecleziocentrism la teocentrism, întrunind astfel toate 
calitățile cerute de teologia pluralistă. Nu dupa mult timp, Hick se razgandeste 
Şi, împreună cu Knitter, avansează ideea conform căreia Küng nu ar fi trecut de 
la ecleziocentrism la teocentrism, ci de la ecleziocentrism la cristocentrism, 
fapt cu atât mai îngrijorător pentru teologia pluralistă cu cât discuţia nu se mai 
purta de acum în sfera lor de acţiune: Cristos rămâne simbolul creştinismului, 
în orice context s-ar purta discuţiile. 

Bineînţeles, reprezentanţii teologiei pluraliste au formulat câteva obiecţii la 
poziţia lui Küng. Prima obiectie este cea etico-practică. Crestinismul, ca 
monopol al adevărului religios, este şovinism, este de părere Rosemary Radfort 
Reuther. Cristos nu poate fi norma absolută în religie, aşa cum nici experiența 
masculină nu poate fi normă pentru întreaga umanitate. Astfel, creştinismul 
trebuie să-şi vadă limitele, finitudinea şi caracterul particular. Pe de altă parte, 
Gregory Baum a sugerat că ecleziocentrismul are un impact negativ asupra 
celor din afara Bisericii, ceea ce înseamnă că aceştia sunt supuşi unui tratament 
inuman. Cu alte cuvinte, oricine (de exemplu, un şintoist) are dreptul să facă 


6 J. HICK, The Centre of Christianity, London and New York 1978, 32. 

parte din Biserica creştină daca doreşte, iar dacă nu este acceptat ca membru 
al ei (acceptare care se face pe baza unei mărturisiri de credinţă) înseamnă că 
a fost tratat într-o manieră inumană. De asemenea, Avery Dulles apără la 
început poziţia lui Baum, dar revine asupra părerilor sale şi îl susține pe Küng 
pentru poziţia centrală pe care acesta o conferă învăţăturii şi persoanei lui 
Cristos, dar critică modalitatea funcţională în care acesta îl descrie pe Isus”. A 
doua obiectie adusă poziţiei lui Küng este cea a relativităţii istorice. Pluralistii 
adoptă opinia lui Troeltsch, care susținea că pretențiile universale ale 
creştinismului izvorăsc din conştiinţa relativităţii istorice, deoarece o astfel de 
constienta nu poate da naştere unor afirmaţii universale, finale, absolute despre 
o anumită religie. Totuşi, Hick recunoaşte că în favoarea unei religii s-ar putea 
face afirmaţii cu caracter absolut, universal, numai pe baza unor date empirice, 
care, în opinia sa, lipsesc oricum. Tom Driver îl acuză pe Kiing de ,,istorism 
naiv” şi de „scripturalism naiv” atunci când acesta încearcă să îl descopere pe 
Isus cel istoric pe baza metodei istorico-critice. De altfel, unicitatea lui Cristos 
ca „mântuitor”, oricare ar fi sensul pe care Kiing îl conferă acestui concept, este 
privită de pluralişti ca fiind o manifestare concretă a extremismului teologic. 
Driver susține că cercetarea istorică nu poate confirma sau infirma 
evenimentele descrise în Noul Testament, iar adevărul despre Dumnezeu nu 
poate fi găsit în trecutul lui Isus Cristos. În concluzie, întregul demers al 
teologiei pluraliste încearcă, în primul rând, să minimalizeze accentul pus pe 
unicitatea lui Cristos. 

În ciuda caracterului deschis al teologiei pe care o promovează, Kiing nu 
este un promotor al pluralismului religios, el răspunzând tuturor acuzațiilor 
venite din partea teologilor pluralişti. Pentru el, Isus din Nazaret este norma 
absolută (norma normans) a oricărui demers teologic. Poziţia lui Kiing este un 
fel de via media între pluralismul religios şi abordarea catolică inclusivistă de 
după Vatican al II-lea, reprezentată, în principal, de Rahner. Împotriva 
scepticismului istoric al lui Tom Driver, Kiing afirmă că unicitatea lui Cristos 
poate fi demonstrată prin folosirea metodei istorico-critice şi că singura sursă 
de informaţii autentice despre Isus şi originile creştinismului este Noul 
Testament. Dacă poziţia lui Driver denotă într-adevăr un scepticism istoric, cea 
a lui Kiing scoate la iveală un optimism istoric exagerat. Prin folosirea metodei 
istorico-critice, este imposibilă stabilirea cu certitudine a veridicitatii relatărilor 
din Noul Testament. Se pare, totuşi, că Kiing porneşte de la presupozitia ca 


7 Pentru mai multe detalii, cf. BREWER, „The Uniquness of Christ...”, 203. 

Noul Testament este documentul care contine relatarile cele mai demne de 
crezare referitoare la Cristos. Pentru a crede că Noul Testament este un 
document care redă întocmai istoria lui Cristos, este nevoie de un aspect pe 
care teologia lui Kiing îl ignoră, respectiv pneumatologia. În afara dimensiunii 
pneumatologice, credinţa în exactitatea şi fidelitatea istorică a Noului 
Testament nu este altceva decât un simplu exercițiu de fideism istoric, care nu 
reprezintă nicidecum metoda istorico-critica. Kiing îşi dă seama de acest lucru 
şi revine la afirmarea surselor teologiei sale: istoria lui Cristos, aşa cum este 
redată în textele creştine şi experienţa umană. Cercetarea istoriei lui Isus este 
necesară, justificabila şi posibilă. Totuşi, unicitatea lui Cristos nu poate fi 
dovedită doar pe temeiuri istorice. Elementul teologic, dat de experienţa umană 
contemporană, este un factor la fel de important ca şi cel istoric în formularea 
unei concepţii echilibrate despre unicitatea lui Cristos în comparaţie cu ideile 
promovate de celelalte religii ale lumii. În consecință, putem spune că, în 
gândirea lui Kiing, unicitatea lui Cristos are un fundament istorico-teologic. 

Deşi prin reprezentanţii săi teologia pluralistă a continuat să atace unicitatea 
lui Cristos, despre care se credea că ar fi degenerat într-o atitudine de 
superioritate plină de aroganță cu consecinţe dezastruoase asupra umanităţii 
(antisemitism, discriminare sexuală, arderea ereticilor, imperialismul 
occidental, colonialismul, distrugerea mediului înconjurător, înarmarea 
nucleară etc.), Kiing rămâne ferm pe poziţii, susținând că, în contextul pluralist 
din zilele noastre, persoana istorică a lui Isus din Nazaret este personificarea 
unui nou mod de gândire şi de relationare la Dumnezeu şi la umanitate. Desi 
metodologia pe care o adoptă nu-i permite să facă afirmaţii cu valoare 
ontologică despre această relationare, Kiting susţine că mesajul despre Isus cel 
istoric reflectă necesitatea ca gândirea şi acţiunea umană să se reorienteze în 
totalitate. Astfel, Isus cel istoric îi „conferă” lui ,, Dumnezeu” o faţă umană, prin 
faptul că este solidar cu cei slabi, bolnavi şi săraci. Dialectica dragostei se vede 
în slujire. Urmaşii lui Cristos trebuie să fie ca şi el, adică slujitori ai tuturor 
oamenilor şi în special ai celor marginalizati. 

Dialogul dintre teologia pluralistă şi teologia lui Kiing nu se opreşte aici. În 
continuare, vom analiza câteva din argumentele lui Kiing în favoarea unicitatii 
lui Isus în contextul pluralismului religios. În primul rând, nu trebuie să uităm 
că cristologia este partea esenţială a teologiei lui Kiing, aceasta considerându-l 
pe Isus ca fiind arhetipul final, definitiv, al relaţiei omului cu Dumnezeu, cu 

semenul său, cu societateat. Küng este de părere că unicitatea lui Cristos nu se 
formulează pe baza unei hermeneutici a dogmei, ci pe baza unui demers care 
începe „de jos”, de la sfera accesibilă omului în general. De asemenea, 
unicitatea lui Isus are la bază analiza istorică, dar nu se restrânge la ea, ci ţine 
cont şi de experienţa omului din zilele noastre. Bazându-se pe Scriptură ca 
document istoric relevant pentru descifrarea istoriei lui Isus din Nazaret, Kiing 
scrie: „Despre Isus din Nazaret cunoaştem incomparabil mai mult decât este 
cert din punct de vedere istoric decât cunoaştem despre marii intemeietori ai 
religiilor asiatice”. Din cartea sa, Christ sein, se pot formula şase principii care 
aduc argumente în favoarea unicitätii lui Cristos în contextul pluralist 
contemporan. 

În primul rând, Isus e unic datorită contextului social iudaic. El nu se 
încadrează în nici într-un grup religios sau politic din vremea lui şi este mai 
aproape de Dumnezeu decât erau preoţii. De fapt, Küng vrea să spună că Isus 
era mai aproape de Dumnezeu decât erau preoţii numai datorită faptului că 
manifesta o preocupare şi o dedicare totală faţă de Dumnezeu. În al doilea rând, 
Isus e unic datorită mesajului său, întrucât este diferit de legea lui Moise şi intră 
în conflict cu teocratia politico-religioasa din Iudeea. Küng observa că Isus nu 
a vorbit cum obişnuiau să vorbească profeţii („Aşa vorbeşte Domnul”), ci într- 
un mod lipsit de precedent în istoria lui Israel („Eu vă spun”). În al treilea rand, 
Isus este unic datorită persoanei sale. Kiing îl consideră pe Isus întruparea 
normativa a voinţei lui Dumnezeu. Isus cel istoric este suma şi esenţa mesajului 
său. Iertarea lui Dumnezeu este oferită personal în el, in mod concret şi practic. 
În al patrulea rând, Isus este unic datorită existenţei lui umile. Elementul 
miraculos din viaţa lui Isus constă în faptul că o existenţă atât de umilă ca a lui 
a avut o importanţă istorică atât de mare. Isus nu s-a născut într-un context 
influent şi nu a lăsat nimic în urma lui, aşa cum a făcut, de exemplu, Buddha 
(care a întemeiat o comunitate monastică), Confucius (care a fondat o şcoală), 
Moise (care şi-a transferat autoritatea asupra lui Iosue) sau Mahomed (a cărui 
moştenire a fost un stat expansionist). În opinia lui Kiing, Isus „nu este ceea ce 
se înţelege în general prin întemeietorul unei religii sau al Bisericii”'. În al 
cincilea rând, Isus e unic datorită relaţiei lui cu Dumnezeu. În concepția lui 
Kiing, relaţia lui Isus cu Dumnezeu este explicată cel mai bine prin conceptul 


* H. KUNG, On Being a Christian, 123. 
° H. Küng, On Being a Christian, 143. 
10 H, KUNG, On Being a Christian, 286. 

de intrupare, care, desi nu este neapärat de origine tudaica, este compatibil cu 
ideea specific iudaica a transcendentei si imanentei lui Dumnezeu, a locuirii lui 
Dumnezeu in cortul intalnirii si in templu. Astfel, conceptul de intrupare este 
aplicat lui Cristos, prin aceasta intelegandu-se că el a acţionat pe baza unei 
trăiri cu totul neobişnuite a lui Dumnezeu, pe baza unei legături şi a unei 
apropieri deosebite, totale de Dumnezeu. În ultimul rând, Isus este unic datorită 
morţii sale. Potrivit lui Küng, Isus a murit trădat şi părăsit de toţi, chiar şi de 
Dumnezeu. Problema care se ridică aici este tocmai această părăsire a lui Isus 
de către Dumnezeu, care nu poate fi explicată satisfăcător de teologia lui Kiing. 
Prin „părăsirea” lui Isus de către Dumnezeu, Kiing face trecerea de la Isus 
proclamatorul la Isus cel proclamat, care este evident o tendinţă liberală, 
specifică teologiei lui Bultmann. Spre deosebire de teologia catolică 
tradițională, Kiing nu explică părăsirea lui Isus de către Dumnezeu în contextul 
jertfei de ispăşire, care are ca scop realizarea justificării tuturor oamenilor. 


4. Normă, religie şi moralitate 


Prin insistența pe care o manifesta fata de persoana lui Isus Cristos, a cărei 
unicitate o apără prin argumente biblice, istorice şi dogmatice, Kiing încearcă 
să lupte împotriva demersului teologiei pluraliste de a eroda normele absolute 
în dezbaterile de natură religioasă. Întrucât consideră că proclamarea persoanei 
lui Isus ca arhetip fundamental al relaţiilor interumane poate rezolva multe din 
problemele lumii contemporane, Kiing încearcă să transfere această normă 
absolută din teologia sa în orice demers religios în general, adică în contextul 
teologiei pluraliste a religiilor. Motivul care sta la baza insistențelor lui Küng 
asupra unicitatii lui Isus ca normă pentru existența umană este observaţia că, 
în secolul nostru, a apărut un fenomen care nu are deloc efecte benefice asupra 
omului: 


Pentru bunicii noştri, religia — creştinismul — era încă o chestiune de convingere 
personală. Pentru părinţii noştri a rămas cel puţin o chestiune de tradiţie sau de 
bune maniere. Cu toate acestea, pentru copiii lor emancipati, ea devine din ce în 
ce mai mult o chestiune legată de trecut, care nu mai este obligatorie — passé et 
depasse — moartă şi demodată. Mai mult, există azi părinţi care observă cu 
stupoare că moralitatea a dispărut o dată cu religia, aşa cum a prezis Nietzsche. 
Deoarece, aşa cum este din ce în ce mai evident, nu e uşor să justifici etica numai 
din punct de vedere raţional, aşa cum au încercat Sigmund Freud şi alţii, nu putem 
explica de ce libertatea, în orice circumstanta, este mai bună decât oprimarea, 
justiţia mai bună decât avaritia, nonviolenta, mai bună decât violenţa, dragostea, 
mai bună decât ura, pacea, mai bună decât războiul. Sau, mai pe sleau: dacă este 

spre binele nostru sau ne face fericiti, de ce nu putem fura, minti, comite adulter 
sau ucide cu sânge rece? Sau de ce, pur şi simplu, trebuie să fim oneşti?!! 


Observatia lui Kiing este pertinentă, deoarece orice religie impune anumite 
standarde morale, care, la rândul lor, determină din partea adepților respectivei 
religii o conduită morală care încearcă să fie pe măsura acestor standarde. De 
asemenea, orice religie prevede şi măsuri cu caracter punitiv în cazul 
nerespectării standardelor morale propuse de ea. Din această cauză, orice 
justificare din punct de vedere rational a moralității este lipsită de sens, 
deoarece absenţa efectivă a regulilor nu impune un comportament moral. Cu 
toate acestea, părerea noastră este că problema nu constă atât în respectarea 
unor standarde morale din cauza măsurilor punitive care se pun în aplicare în 
cazul nerespectării standardelor. Creştinismul are propriile valori morale şi 
propriul sistem de disciplină în funcție de fiecare Biserică în parte. Totuşi, din 
experienţa multor ani de exercitare a disciplinei bisericeşti, se observă că unii 
încalcă moralitatea creştină fără prea mari mustrări de conştiinţă şi, de 
asemenea, nu par să sufere prea mult atunci când li se aplică măsuri 
disciplinare. Prin urmare, orice soluţie orientată exclusiv antropologic este 
sortită eşecului şi nu justifică în nici un fel, cu atât mai puţin rațional, un 
comportament moral. Problema devine mai acută o dată cu plasarea acestei 
probleme în contextul mai larg al religiilor lumii, care au un fundament şi o 
finalitate profund antropologică. Este posibil ca una dintre modalităţile de 
rezolvare a acestei probleme să fie reorientarea demersului teologic, care 
priveşte atât chestiunile legate de credinţă, cât şi pe cele legate de practică, de 
la domeniul existenţei umane spre o normă absolută, aşa cum a încercat şi 
Kiing. Totuşi, această normă absolută nu este Cristosul propus de Kiing, ci 
Cristosul propus de Scripturi în context bisericesc, adică în cadrul comunităţii 
Duhului. Cu alte cuvinte, norma absolută este Scriptura, care ne vorbeşte 
despre un Cristos efectiv viu, Domnul şi Mântuitorul tuturor oamenilor şi care 
locuieşte în cel care crede în lucrarea lui, prin Duhul Sfânt. Deci, s-ar putea 
recurge la o altă metodă teologică, şi anume o reîntoarcere la o teologie a 
prezenţei lui Cristos în cel credincios, fapt care determină o schimbare a vieţii 
omului şi, în mod implicit şi necesar, un comportament moral, în spiritul 
creştinismului autentic. 


1! Cf. C.E. ARMERDING, „Faith and Method in Old Testament Study: Story Exegesis”, în 
Pathway into the Holy Scripture, ed. Ph.E. SATTERTHWAITE, 34. 

Teologia lui Küng reprezinta o perspectiva extrem de deschisa spre dialogul 
inter-religios, cu toate ca, prin metodologia si cristologia sa, rämäne in sfera 
mai larga a problematicii crestine. In contextul pluralismului religios, Kiing 
propune o teologie care trebuie să aibă în centru persoana istorică a lui Isus din 
Nazaret, al cărui mesaj actualizat pentru contemporaneitate poate rezolva 
problemele cu care aceasta se confruntă. Nerevendicat de teologii protestanți 
şi respins, cel puţin oficial, atât de teologii catolici, cât şi de cei pluralişti, Kiing 
rămâne un gânditor original, a cărui îndrăzneală epistemologică oferă suficiente 
teme de reflecţie pentru oricine îşi pune întrebări cu privire la rostul său în 
lume. 


Concluzie 


Promovând credinţa în Isus ca arhetip fundamental al relaţiilor dintre 
oameni, Kiing deschide dialogul cu celelalte religii, deoarece Isus trebuie să fie 
relevant nu numai pentru creştini, ci şi pentru adepţii altor religii. Răspunzând 
teologiei pluraliste, care încearcă să distrugă afirmaţiile cu caracter absolut ale 
creştinismului, Kiing insistă asupra unicitatii lui Cristos, deoarece, în opinia lui, 
lipsa unei norme absolute duce la diluarea moralității. Întrucât teologia 
pluralistă urmăreşte dezavuarea oricărei norme cu caracter absolut, Kiing 
propune credinţa în Isus ca arhetip fundamental al relaţiilor interumane chiar 
în contextul pluralismului religios, afirmând că, numai din punct de vedere 
raţional, moralitatea nu poate fi justificată. Singurul aspect al existenţei umane 
care justifică moralitatea este religia, aceasta din urmă avându-l pe Isus Cristos 
ca normă absolută. 

Punctul forte al teologiei lui Kiing este dialogul creativ, cu nuanţe filozofice 
şi apologetice, în primul rând cu ştiinţa modernă, iar apoi cu religiile 
contemporane. De asemenea, Kiing propune o teologie globală, atentă la 
complexitatea existenţei umane şi la diferitele moduri de interpretare a 
realității. Tot astfel, el redefineşte natura pretențiilor de adevăr ale 
creştinismului în contextul teologiei globale propuse de el şi demonstrează 
caracterul justificabil din punct de vedere rational al credinţei creştine. 
Deficientele teologiei lui Kiing rezidă cu precădere în metoda teologică şi în 
reinterpretarea doctrinelor creştine. Kiing acordă o prea mare încredere metodei 
istorico-critice, iar adevăratul Cristos îi este accesibil numai prin intermediul 
acestei metode. De asemenea, el este de părere că rațiunea critică transcende 
Scriptura şi tradiția creştină, astfel încât Cristosul pe care îl descoperă în aceste 

documente este doar un om, a cärui existenta se rezumä la domeniul finit al 
istoriei. 

The Summary 


By promoting faith in Christ as fundamental archetype of all relationships among 
people, Hans Küng broadly opens the dialogue with other world religions. His 
basic idea is that Christ should be relevant not only to Christians but also to the 
followers of other religions. In his attempt to provide an accurate answer to the 
challenge of pluralist theology, Küng underlines the uniqueness of Christ. His 
main reason for such an approach is that the lack of an absolute norm inevitably 
leads to the destruction of morality. As he perceives the objective of pluralist 
theology to be the eroding of any absolute norm, Küng introduces the concept of 
faith in Christ as fundamental archetype of all human relationships right within 

the context of theological debates concerning religious pluralism. At this point, 
although he favours reason to a very high degree, Küng admits reason cannot 
fully justify the need for morality. Thus, in his opinion, the only aspect of human 
existence that justifies morality altogether is religion, namely Christianity, by 
means of its absolute norm, which is Jesus Christ. Kting’s global theology pays 
heed at the complexity of human existence and to various ways of interpreting 
reality which is accordingly an important step towards dialogue with other world 
religions. 


